section_heading: Povijest
paragraph_text: Idejni začetnik izgradnje Wendelsteinske željeznice bio je njemački poduzetnik i industrijalac Otto von Steinbeis. On je svoju viziju i planove objavio 1908., a dvije godine poslije – točnije 4. veljače 1910. – koncesijski ugovor o izgradnji potpisao je i Luitpold von Bayern, tadašnji princ namjesnik Kraljevine Bavarske. Nakon što su prevladane razne poteškoće i mnoga neslaganja o ovom zahtjevnom projektu, izgradnja željeznice započela je 29. ožujka 1910. Troškove izgradnje u potpunosti je podmirio sam Steinbeis, a iznosili su oko tri milijuna tadašnjih zlatnih njemačkih maraka.